हम लोग वैवाहिक विशेषज्ञ नहीं हैं। हम यह दावा नहीं करते कि हमें विवाहित दपंत्ति के रूप में साथ रहने का लंबा अनुभव है। परंतु हमारे विवाहित जीवन के तीन सालों में हमने यह सीखा है कि विवाह आपके सद्‌गुणों को उभार सकता है और दुर्गुणों को भी। विवाह के कुछ माह पहले हमने वैवाहिक संबंधों पर एक सेमिनार में भाग लिया था, जहां हमें मार्क गनजोर की फिल्म ‘ए टेल ऑफ़ टू ब्रेन्स’, ‘दो दिमागों की कहानी’ दिखाई गयी, जो महिलाओं और पुरूषों के मस्तिष्क के अंतरों का सटीक व विस्तृत विवरण करती है। इसने हमारी आंखें खोल दीं और हमें सब कुछ बहुत साफ-साफ समझ में आ गया। महिलाओं और पुरूषों के दिमागों में बहुत फर्क होता है। दोनों की अलग-अलग रूचियां होती हैं और काम करने और संवाद के तरीके जुदा होते हैं। दोनों अलग-अलग ढंग से सोचते हैं। कई बार हमारे विवाह में टकराव दिल से जुड़े मुद्दों पर नहीं बल्कि दिमाग से जुड़े मसलों पर होता है। यह टकराव बहुदा बौद्धिक होता है।